Ríkisstjórn Frjálslynda lýðræðisflokksins fór með sigur af hólmi í þingkosningum í Japan í gær. Flokkurinn er hófsamur íhaldsflokkur sem hefur verið nær samfellt við völd í landinu frá því að hann var stofnaður árið 1955. Hann tryggði sér hreinan meirihluta í neðri deild þingsins, 261 af 495 fulltrúum.
Samstarfsflokkurinn Komeito, húmanistaflokkur með rætur í búddisma, uppskar 32 þingsæti. Hvort nýkjörinn forsætisráðherra og formaður Frjálslyndra, Kishida Fumio, kýs að hafa Komeito áfram í stjórninni á eftir að koma í ljós. Kishida var kjörinn formaður flokksins eftir að Yoshihide Suga sagði af sér vegna mikillar óánægju kjósenda með frammistöðu hans og ríkisstjórnar hans í heimsfaraldrinum. Það breytir því ekki að Japanar virðast treysta flokki hans og arftaka betur en stjórnarandstöðunni til að takast á við farsóttina og afleiðingar hennar á öllum sviðum samfélagsins, eins og úrslit kosninganna staðfesta. Demókratar, flokkur jafnaðarmanna og stærsti stjórnarandstöðuflokkurinn, tryggði sér 96 þingsæti, og Nippon Ishin, popúlískur frjálshyggjuflokkur er enn þriðji stærsti flokkurinn á japanska þinginu með 41 þingmann. Ekki er reiknað með miklum áherslubreytingum í stjórn landsins eftir þessar kosningar.